**Sirkunova – et sirkulærøkonomisk program under Enova**

|  |  |  |
| --- | --- | --- |
| **Utgiftsforslag:** | **Kapittel, post:** | **Budsjettvirkning:** |
| Opprette «Sirkunova» | Kap. 1428, post 50 | + 500 mill. kroner |

Sirkulærøkonomien vil ha en nøkkelrolle i det grønne skiftet. Den vil kunne bidra til vesentlige [utslippskutt](https://www.sintef.no/prosjekter/2020/reduserte-klimagassutslipp-og-overgang-til-lavutslippssamfunn-gjennom-strategier-for-sirkular-okonomi/) og bedre utnyttelse av [materialer og ressurser i økonomien](https://www.regjeringen.no/no/tema/klima-og-miljo/forurensning/sirkular-okonomi/faktagrunnlaget-til-strategi-for-sirkular-okonomi/id2741281/). Dette vil redusere behovet for uttak av naturressurser, og dermed forenkle vern av natur og reduksjon av vårt naturfotavtrykk.

Dagens lineære økonomiske system har ført til at vi forbruker ressurser langt utover [planetens tålegrenser](https://www.jus.uio.no/forskning/omrader/selskaper/aktuelle-saker/fns-berekraftsmal-april-2018.html) og i strid med [FNs bærekraftsmål](https://www.fn.no/om-fn/fns-baerekraftsmaal). I en rapport viser vi i WWF at Norge må redusere naturfotavtrykket med 2/3 på tvers av en rekke indikatorer for å være i tråd med planetens grenser. For materialfotavtrykket vil det være nødvendig med en reduksjon på 76%. Gjennom sirkulærøkonomi kan vi også kutte utslipp opp til 10Gt CO2e ifølge en rapport utgitt av [Sintef](https://www.sintef.no/globalassets/sintef-industri/rapporter/sluttrapport_verdiskaping_sysselsetting_sirkularokonomi_mars2021_versjon3.pdf) på vegne av ENOVA.

Som del av virkemiddelapparatet har en i dag gitt midler til isolerte sirkulære prosjekter, spesielt under grønn plattform. Her er det eksempelvis gjort nybrottsarbeid hvor en kartlegger verdikjeder for sirkulært trevirke. Stortinget har nylig innstilt regjeringen [flere andre viktige oppgaver](https://www.stortinget.no/globalassets/pdf/innstillinger/stortinget/2022-2023/inns-202223-124s-vedlegg.pdf), som eksempelvis rettes mot byggematerialer og kritiske mineraler. Dersom en skal oppfylle dette gjennom teknologi og næringsutvikling vil det være behov for ytterligere større tiltak utover forskningsfasen, hvor en både må ta forbehold om at det til både pilotering og skalering, ettersom det i dag ikke finnes avgifter eller andre virkemidler som korrigerer for markedssvikter tilknyttet naturfotavtrykk.

For å nå målsetningene og utnytte potensialet i sirkulærøkonomien er vi avhengige av at det utvikles og tas i bruk ny teknologi og løsninger av både eksisterende og nye aktører i næringslivet. Staten må ta en mer aktiv rolle for å utløse sirkulærøkonomiske tiltak. I dag er negative eksternaliteter ved høyt material- og naturfotavtrykk i mindre grad internalisert på bedrifter enn det er på klimaområdet, hvor karbonavgift gir insentiver til å kutte utslipp.

Utvikling av nye forretningsmodeller og teknologier har høyere risiko og lengre investeringshorisont enn det mange aktører i næringslivet kan håndtere. Staten kan derfor gjennom risikoavlastning for sirkulærøkonomiske tiltak være med å skape resultater som korrigerer negative og utnytter positive eksternaliteter slik at vi får et samfunnsoptimalt resultat.

Enova har per i dag ansvar for å bevilge midler for å ta i bruk ny lavutslippsteknologi og besitter derfor kunnskap og kontakter på tvers av norsk næringsliv. Dette gjør Enova godt posisjonert for å besitte ansvar gjennom opprettelse av et eget sirkulærøkonomisk program – Sirkunova – under Enovas budsjett.

WWF foreslår derfor at Enova oppretter dette; med hensikt å støtte bedrifter som ønsker å gjennomføre nyskapende og skalerbare sirkulærøkonomiske tiltak i tråd med Norges nasjonale og internasjonale målsetninger.

Programmet bør sette av en del av midlene for tiltak i små og mellomstore bedrifter, samt samarbeide med Innovasjon Norge for å vurdere muligheter innen oppstartsvirksomheter.

Tildelingene må vurderes ut fra oppnåelse av sirkulærøkonomiske målsetninger, reduksjon av materialfotavtrykk, reduksjon av klimagassutslipp, og utvikling av ny teknologi eller forretningsvirksomhet som kan bidra til verdiskaping og sysselsetting.